Id-Deċiżjoni tal-Kummissjoni
tal-15 ta’ Ottubru 2003
li tippreskrivi kondizzjonijiet speċjali li jirregolaw l-importazzjoni ta’ prodotti tas-sajd mill-Emirati Għarab Magħquda
(innotifikata bid-dokument numru K(2003) 3647)
(Test b’relevanza għaż-ŻEE)
(2003/761/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/493/KEE tat-22 ta’ Lulju 1991 li tippreskrivi l-kondizzjonijiet sanitarji għall-produzzjoni u l-marketing ta’ prodotti tas-sajd [1], kif l-aħħar emendata mir-Regolament (KE) Nru 806/2003 [2], u b’mod partikolari l-Artikolu 11 tiegħu,
Billi:
(1) Saret spezzjoni f’isem il-Kummissjoni fl-Emirati Għarab Magħquda biex tivverifika l-kondizzjonijiet li taħthom il-prodotti tas-sajd jiġu prodotti, maħżuna u mibgħuta lejn il-Komunità.
(2) Ir-rekwiżiti fil-legislazzjoni ta’ l-Emirati Għarab Magħquda dwar l-ispezzjonar sanitarju u l-monitoraġġ ta’ prodotti tas-sajd jista’ jiġi kkonsidrat bħala ekwivalenti għal dawk preskritti fid-Direttiva 91/493/KEE.
(3) B’modpartikolari, id-Department dwar il-Kontroll Alimentarju u l-Ambjent (DKAA) tas-Segretarjat Ġenerali tal-Muniċipji, kapaċi effettivament jivverifika l-implimentazzjoni tal-legislazzjon in vigore.
(4) Id-DKAA ta’ garanziji uffiċjali rigward il-konformità ma’ l-istandards għall-kontrolli sanitarji u l-monitoraġġ ta’ prodotti tas-sajd kif stipolat fil-Kapitolu V ta’ l-Anness għad-Direttiva 91/493/KEE u rigward it-twettiq ta’ rekwiżiti ekwivalenti għal dawk preskritti minn dik id-Direttiva.
(5) Hemm bżonn li li jiġu preskritti dispożizzjonijiet dettaljati li jikkonċernaw il-prodotti tas-sajd importati fil-Komunità mill-Emirati Għarab Magħquda, skond id-Direttiva 91/493/KEE.
(6) Huwa ukoll neċessarju li tiġi redatta lista ta’ stabbilimenti approvati, bastimenti-fabbrika, jew cold stores, u lista ta’ bastimenti-friża mgħammara skond ir-rekwiżiti tad-Direttiva tal-Kunsill 92/48/KEE tas-16 ta’ Ġunju 1992 li tippreskrivi regoli minimi ta’ iġjene applikabbli għall-prodotti tas-sajd maqbuda abbord ċerti bastimentiskond l-Artikolu 3(1)(a)(i) tad-Direttiva 91/493/KEE [3]. Dawn il-listi għandhom jiġu redatti a bażi ta’ komunikazzjoni mid-DKAA lill-Kummissjoni.
(7) Hemm bżonn li l-preżenti Deċiżjoni tiġi applikata 45 jum wara li tkun ippubblikata biex taħseb għall-perjodu transitorju neċessarju.
(8) Il-miżuri preskritti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentarja u s-Saħħa ta’ l-Annimali,
ADDOTTAT DIN ID-DEĊIŻJONI:
Artikolu 1
Id-Dipartiment għall-Kontroll ta’ l-Alimenti u l-Ambjent (DKAA) tas-Sekretarjat Ġenerali tal-Muniċipji, għandu jkun l-awtorità kompetenti fl-Emirati Għarab Magħquda identifikat għal skopijiet ta’ vverifikar u ċċertifikar ta’ konformità ta’ prodotti tas-sajd mar-rekwiżiti tad-Direttiva 91/493/KEE.
Artikolu 2
Prodotti tas-sajd importati fil-Komunità mill-Emirati Għarab Magħquda għandhom ikunu konformi ma’ l-Artikoli 3, 4 u 5.
Artikolu 3
1. Kull konsennja għandha tkun akkompanjata minn ċertifikat sanitarju enumerat oriġinali skond il-mudell fl-Anness I magħmul minn folja waħda, debitament mimlija, iffirmata u ddatata.
2. Iċ-ċertifikat għandu jkun redatt f’mill-anqas waħda mil-lingwa uffiċjali ta’ l-Istat Membru fejn isiru l-ispezzjonijiet.
3. Iċ-ċertifikat għandu jkollu l-isem, il-kapaċità u l-firma tar-rappresentant tad-DKAA, u t-timbru uffiċjali ta’ dan ta’ l-aħħar f’kulur differenti minn dak ta’ sottoskrizzjonar.
Artikolu 4
Il-prodotti għandhom jiġu minn stabbilimenti approvati, bastimenti-fabbruika, jew cold stores, jew minn bastimenti-friża rreġistrati elenkati fl-Anness II.
Artikolu 5
L-imballeġġi kollha għandhom ikollhom il-kliem u l-approvazzjoni/n-numru tar-reġistrazzjoni ta’ l-istabbiliment, bastiment-fabbrika, cold store jew bastiment-friża ta’ l-oriġini f’ittri li ma jitħassrux, bl-eċċezzjoni ta’ prodotti tas-sajd iffriżati in bulk maħsuba biex jiġu mmanifatturati f’ikel ippreservat.
Artikolu 6
Din id-Deċiżjoni għandha tapplika mit-8 ta’ Diċembru 2003.
Artikolu 7
Dan id-Deċiżjoni hija indirizzata lill-Istati Membri.
Magħmula fi Brussel, fil-15 ta’ Ottubru 2003.